钦定古今图书集成/明伦汇编/官常典/第617卷 > 张文锦
## 钦定古今图书集成/明伦汇编/官常典/第617卷 > 张文锦

按《青州府志》：“文锦，安丘人，辽东广宁卫籍。中弘治己
未进士，授户部主事。忤刘瑾罢官，设教泰山。后。瑾败，
累迁安庆府知府。正德己卯六月，宸濠反，舳舻蔽江
而下，欲取南京，道经安庆，文锦与守备都指挥杨锐
集众誓死固守，令军士鼓噪登城，大骂之。濠怒，遂驻
师督众举土实堑攻城。城上矢石如雨，贼多死伤，数”
日不能克。濠乃令佥事潘鹏遣其家人持书入城谕
降，锐手斩之，支解其尸，投城下以殉，贼势遂沮。会王
守仁据南昌，宸濠还救，围乃解。濠擒。擢文锦太仆寺
卿，寻升都御史，巡抚宣府。